钦定古今图书集成/明伦汇编/闺媛典/第053卷 > 叶氏女
## 钦定古今图书集成/明伦汇编/闺媛典/第053卷 > 叶氏女

按：《明外史列女传》：“叶氏女，定海人，许聘慈谿翁姓，而
父母俱没，遂育于翁。年十四，翁资产日落，且失其姑，
舅待之如奴，劳肄万状，略无怨色。舅以子幼，欲鬻之
罗姓者，叶恚曰：‘我非货也，何辗转贸易为’？日哽咽垂
涕。既知不可免，伪为喜色，舅遂宽之。夜月上，绐诸姒
曰：‘月色甚佳，盍少夷犹乎’？趋门外良久，诸姒并劝曰：
‘夜既半矣，盍就寝’？”遂入。及晨觅之，则已浮尸于河矣。
起之色如生，衣服上下联结甚固。